# name
Recuperen productes bioactius del paleolític amb possibles aplicacions per a la salut humana

# metadata.dc.description.abstract[].value
La revolució neolítica va significar un canvi radical en l'estil de vida dels nostres avantpassats, que va afectar tots els camps de la cultura i la tècnica, inclosa l'alimentació. Passar de ser caçadors i recol·lectors nòmades o seminòmades a establir-se en viles i pobles propers als camps de conreu i als cursos d'aigua va reestructurar les relacions socials, i també va alterar profundament les relacions ecològiques de les persones amb el seu entorn. Des del punt de vista alimentari, en gestionar directament la producció d'aliments en els camps de conreu i els animals estabulats, els canvis neolítics van permetre garantir una mica millor l'alimentació de les persones, motiu pel qual la població humana va començar a augmentar. Tanmateix, va implicar una disminució molt important de la diversitat dels productes alimentaris que es consumien. Aquest fet no només va canviar les relacions ecològiques de les persones amb l'entorn natural sinó també amb el microbioma bucal i intestinal. El microbioma és el conjunt de microorganismes, majoritàriament bacteris, que aprofiten part dels nutrients que ingerim, al mateix temps que ens ajuden a digerir-los. També produeixen algunes substàncies que ens són essencials, com per exemple determinades vitamines, i eviten que altres microorganismes ens causin infeccions, per exemple fabricant antibiòtics. Canviar la dieta implica que es produeixen canvis en el microbioma, atès que s'alteren les relacions ecològiques que hi manteníem. Quins canvis hi ha hagut des del paleolític? Com poden haver afectat la salut de les persones? Aquesta és la pregunta que s'han fet el paleobiotecnòleg Pierre Stallforth i els seus col·laboradors, de diverses universitats i centres de recerca alemanys, estatunidencs i espanyols. Segons diuen al treball que han publicat a la revista Science, la identificació del microbioma ancestral pot proporcionar informació important sobre bioproductes útils en salut, com per exemple compostos orgànics essencials i nous antibiòtics. És un camp de recerca molt actiu, que en els darrers cinc anys ha generat quasi 400 articles científics, però tots destinats a examinar les propietats de plantes ancestrals. Aquest és el primer que es focalitza en el paleomicrobioma humà.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Recuperen productes bioactius del paleolític amb possibles aplicacions per a la salut humana